เคทีซีรุกลูกค้าไฮเอนด์ เสี่ยงต่ำ-กำลังซื้อคล่อง
เคทีซีรุกลูกค้าไฮโซเพิ่มโชว์ 5 เดือนแรกยอดกระฉูด 5 หมื่นล้าน สวนกระแสเศรษฐกิจซบ
18 มิ.ย. 2558

เคทีซีรุกลูกค้าไฮโซเพิ่มโชว์ 5 เดือนแรกยอดกระฉูด 5 หมื่นล้าน สวนกระแสเศรษฐกิจซบ
นางประณยา นิถานานนท์ ผู้อำนวยการธุรกิจบัตรเครดิต หมวดร้านอาหาร บริษัท บัตรกรุงไทย(เคทีซี) เปิดเผยว่า ในช่วง 5 เดือนแรกของปี 2558 นี้ บริษัทมียอดการใช้จ่ายบัตรรวม 5.06 หมื่นล้านบาท หรือเติบโต 11% และคาดว่าทั้งปีจะโตได้ 15% โดยเน้นการจับกลุ่มลูกค้าไฮเอนด์ระดับพรีเมียมมากขึ้น และทำแคมเปญรับไลฟ์สไตล์ลูกค้ามากขึ้น แต่ยืนยันว่ามีนโยบายบริหารความเสี่ยงหนี้ที่ไม่ก่อให้เกิดรายได้ (เอ็นพีแอล) ไม่ให้อยู่สูงกว่าระบบที่ 3.06% โดยปัจจุบันเคทีซีมีเอ็นพีแอลที่ประมาณ 1.6%
สำหรับยอดการใช้จ่ายในหมวดอาหาร 5 เดือนแรกของปีนี้ สูงถึง 2,000 ล้านบาท เติบโตจากปีที่ผ่านมา 17% โดยได้วางกลยุทธ์ขยายส่วนแบ่งการตลาดในกลุ่มร้านอาหารพรีเมียม ด้วยการจับมือ 50 ร้านอาหารพันธมิตรชั้นนำให้สิทธิประโยชน์ส่วนลดสูงสุด 30% โดยเน้นกลุ่มลูกค้าที่ถือบัตรระดับพรีเมียมที่มีรายได้ต่อเดือนไม่ต่ำกว่า 5 หมื่นบาท โดยคาดว่าจะกระตุ้นการใช้จ่ายในหมวดนี้ให้เติบโตไม่ต่ำกว่า 30% ภายในสิ้นปี และส่งผลให้ยอดการใช้จ่ายในร้านอาหารที่ร่วมรายการสูงขึ้น 50% โดยปกติลูกค้าจะมียอดการใช้จ่ายเฉลี่ยครั้งละ 1,300 บาท 
น.ส.ปริม ปัญญาเสรีพร ผู้อำนวยการธุรกิจบัตรเครดิต หมวดโรงแรม เคทีซี กล่าวว่า ในช่วง 5 เดือนแรกมียอดการใช้จ่ายหมวดโรงแรม 1,700 ล้านบาท เติบโต 17% และคาดว่าทั้งปีจะเติบโตได้ 18-20% เนื่องจากได้อานิสงส์จากมาตรการนำค่าใช้จ่ายจากการท่องเที่ยวหักลดหย่อนภาษีได้
“ที่ผ่านมาการใช้จ่ายเพื่อท่องเที่ยวในประเทศมีอัตราเติบโต 20% การท่องเที่ยวในต่างประเทศเติบโตเพียง 12% คาดว่าทั้งปีจะเติบโต 18-20%” น.ส.ปริม กล่าว
ทั้งนี้ จากการศึกษาพฤติกรรมการใช้จ่ายของสมาชิก พบว่า กลุ่มไฮเอนด์นิยมรับประทานอาหารในโรงแรม 5 ดาวมากขึ้น เนื่องจากสะท้อนถึงไลฟ์สไตล์การการใช้ชีวิตเอ็กซ์คลูซีฟ